**RESUM EXECUTIU**

**Millor Treball Final de Grau**

**Gemma Miquel i Torres**

***Recuperació i documentació dels antics camins del vescomtat de Vilamur (vall de Siarb) entre els segles XVI - XIX.***

La història és una eina que ha de servir per posar en valor el patrimoni més oblidat i repensar les dinàmiques i estratègies actuals en pro a idear nous projectes transformadors i sostenibles. És per això, que contribuint a la interpretació històrica del camí podem arribar a entendre les distintes formes d’assentament al llarg dels segles, les transformacions en l’organització i estructuració social i de la terra, els canvis ambientals i paisatgístics, els factors que suscitaren l’èxode poblacional, l’imaginari simbòlic i col·lectiu dels seus habitants o la lògica de les travessies transhumants, en un context que s’emmarca dins d’una societat rural pirinenca.

Així doncs, l’objecte d’estudi d’aquest treball ha girat entorn la documentació i recuperació dels antics camins dels municipis que comprenien l’antic vescomtat de Vilamur, regit majoritàriament per la vall de Siarb (Pallars Sobirà), en un marc cronològic que transcorre des del segle XVI fins el segle XIX. Un treball que no hagués sigut possible sense l’ajuda de Museu de Camins, un projecte que revifa i manté viva l’essència històrica de la vall de Siarb, tot contribuint a posar en valor el patrimoni cultural i natural de la vall a través de la divulgació, el manteniment i la recuperació dels camins, senders i estructures tradicionals d’una manera comunitària i participativa.

****

**Imatge d’un antic camí empedrat de la Vall de Siarb** *(Font: museudecamins.com).*

En aquesta recerca s’ha pretès realitzar un marge comparatiu entorn els camins, delimitacions territorials i carreteres que dibuixen el mapa actual del territori gràcies les referències passades que s’han pogut rescatar. A partir de la selecció d’una sèrie de fonts escrites i cartogràfiques primàries i secundàries que ens han permès conèixer el tipus de jurisdicció senyorial que hi dominava, els censos i cadastres dels diferents nuclis poblacionals, els conflictes agraris i pagesos o el paisatge modern i les seves transformacions, hem pogut vertebrar en quatre els àmbits temàtics o casos d’estudi: camins que recorren els actuals despoblats de Vilamflor, Burg i Pernui, els límits i disputes territorials entre Castellbó i Vilamur (en especial atenció a l’ermita de Sant Joan de l’Erm com a espai central de disputa), els marges, senders o corriols que recorren les terres i termes comunals del municipi i per últim, per tal d’assolir una perspectiva més global de la zona, els recorreguts comercials transpirinencs i locals que travessaren antigament l’àrea de Vilamur, en especial el comerç del tèxtil, el ferro, la sal, la fusta o la ramaderia transhumant. En tots els casos, considerant el context sociopolític de cada moment redescobrim els camins que han perviscut actius d’ençà.



**Imatge de la Vall de Siarb** (Font: museudecamins.com).